***ΕΝΗΜΕΡΩΤΙΚΟ ΔΕΛΤΙΟ***

***Γραφείου Οικονομικών & Εμπορικών Υποθέσεων***

***Πρεσβείας Μόσχας***

***ΜΑΡΤΙΟΣ 2019***

Leontievsky Pereulok 4, 125009, Μόσχα, Ρωσική Ομοσπονδία

Τηλ.: +7 495 539 2970, Fax: +7 495 539 2974, E-mail: [ecocom-moscow@mfa.gr](mailto:ecocom-moscow@mfa.gr)

***ΠΕΡΙΕΧΟΜΕΝΑ***

[ΡΩΣΙΚΗ ΟΜΟΣΠΟΝΔΙΑ 2](#_Toc5009145)

[1. Βασικά χρηματο-οικονομικά μεγέθη 2](#_Toc5009146)

[2. Εξωτερικό εμπόριο Ρωσίας κατά το 2018 2](#_Toc5009147)

[3. Carsharing στη Μόσχα 2](#_Toc5009148)

[4. Υποχρεωτική σήμανση προϊόντων καπνού 2](#_Toc5009149)

[5. Προστασία περιβάλλοντος 3](#_Toc5009150)

[6. Russian Business Week 3](#_Toc5009151)

[7. Special Investment Contracts 4](#_Toc5009152)

[8. Hμερίδα με θέμα «ΕΛΛΗΝΟΡΩΣΙΚΕΣ ΣΧΕΣΕΙΣ – Οικονομία, Εμπόριο, Επενδύσεις, Επιχειρηματικές Συνεργασίες” 4](#_Toc5009153)

[ΟΥΖΜΠΕΚΙΣΤΑΝ 4](#_Toc5009154)

[9. Διμερείς εμπορικές σχέσεις Ελλάδας – Ουζμπεκιστάν 2018 4](#_Toc5009155)

[10. ΑΕΠ 2019 5](#_Toc5009156)

[11. World Happiness Report – 2019 5](#_Toc5009157)

[ΛΕΥΚΟΡΩΣΙΑ 5](#_Toc5009158)

[12. Ρωσικό δάνειο στη Λευκορωσία 5](#_Toc5009159)

[13. Διμερείς σχέσεις Ελλάδας – Λευκορωσίας 2018 5](#_Toc5009160)

[14. Βασικοί οικονομικοί δείκτες 6](#_Toc5009161)

[15. World Happiness Report – 2019 6](#_Toc5009162)

[ΤΟΥΡΚΕΝΙΣΤΑΝ 6](#_Toc5009163)

[16. Διμερείς σχέσεις Ελλάδας – Τουρκμενιστάν 2018 6](#_Toc5009164)

[ΤΑΤΖΙΚΙΣΤΑΝ 7](#_Toc5009165)

[17. Διμερείς σχέσεις Ελλάδας – Τατζικιστάν 2018 7](#_Toc5009166)

[ΕΜΠΟΡΙΚΕΣ ΕΚΘΕΣΕΙΣ ΣΤΗ ΡΩΣΙΑ 2019 - 2020 8](#_Toc5009167)

# ΡΩΣΙΚΗ ΟΜΟΣΠΟΝΔΙΑ

## Βασικά χρηματο-οικονομικά μεγέθη

|  |  |
| --- | --- |
| Συναλλαγματική ισοτιμία (30.03.2019) | 1 Ευρώ = 72,72 Ρούβλια (↓)  1 Δολ. = 64,73 Ρούβλια (↓) |
| Διατραπεζικό επιτόκιο (Μάρτιος 2019) | 7,75% |
| Πληθωρισμός (Φεβρουάριος 2019) | 5,2% (↑) |

## Εξωτερικό εμπόριο Ρωσίας κατά το 2018

Σύμφωνα με προσωρινά στατιστικά στοιχεία της ρωσικής στατιστικής υπηρεσίας, το ***εμπορικό πλεόνασμα*** της χώρας ανήλθε σε 212 δις δολ. (ή 12% επί του ΑΕΠ). Το 2018 οι ***εξαγωγές*** αυξήθηκαν κατά 26% έναντι του 2017 ενώ οι ***εισαγωγές*** αυξήθηκαν μόνο κατά 5%. Ετσι η χώρα πέτυχε τριπλό πλεόνασμα στο εμπορικό ισοζύγιο, στο ισοζύγιο πληρωμών και στον ομοσπονδιακό προϋπολογισμό. Βασικοί λόγοι του εμπορικού πλεονάσματος ήταν η υψηλή τιμή πετρελαίου κατά το 2018 αλλά και η μείωση των εισαγωγών (κυρίως τροφίμων πχ. οι εισαγωγές κρέατος το 2014 ήταν 1,9 εκ. τόνοι έναντι 800.000 τόνων το 2018). Οι εισαγωγές (οι οποίες αντιστοιχούν στο 50% των εξαγωγών) κατά 70% αποτελούνταν από τέσσερις κατηγορίες (μηχανήματα, χημικά, οχήματα και βασικά μέταλλα). Η Κίνα ήταν ο σημαντικότερος εμπορικός εταίρος προς την οποία εξήχθη το 12,4% του συνόλου των ρωσικών εξαγωγών και από την οποία εισήχθη το 22% του συνόλου των εισαγωγών. Προς την ΕΕ εξήχθη το 46% του συνόλου των ρωσικών εξαγωγών ενώ εισήχθη από την ΕΕ το 37% του συνόλου των ρωσικών εισαγωγών. Η Ρωσία παρέμεινε και το 2018 ο βασικός εμπορικός εταίρος της Ουκρανίας παρά τις μεταξύ τους τριβές.

## Carsharing στη Μόσχα

Η Μόσχα είναι η ευρωπαϊκή πόλη με τον υψηλότερο αριθμό αυτοκινήτων carsharing, ήτοι 16.500 αυτοκίνητα. Το 2016 με carsharing πραγματοποιήθηκαν συνολικά 45.000 διαδρομές, ενώ το 2018 το εν λόγω μέγεθος ήταν 23 εκ. διαδρομές. Το κόστος carsharing ξεκινά από 4 ρούβλια ανά λεπτό (εξαρτάται από το είδος του οχήματος) συμπεριλαμβανομένου του κόστους parking, βενζίνης και ασφάλισης. Για λόγους σύγκρισης το εισιτήριο για μία διαδρομή στο metro κοστίζει 55 ρούβλια. Σύμφωνα με στατιστικά στοιχεία, το 2018 ένας οδηγός παρέμεινε 210 ώρες κατά μέσο όρο σε κυκλοφοριακή συμφόρηση, η μέση ταχύτητα εντός της πόλης ανήλθε σε 18 χλμ / ώρα. Για το 2019 αναμένεται αύξηση της κίνησης κατά 12% έναντι του 2018. Η αγορά εκτιμάται ότι θα συνεχίσει την επέκτασή της.

## Υποχρεωτική σήμανση προϊόντων καπνού

Εγκρίθηκε από τη ρωσική κυβέρνηση η υποχρεωτική διαδικασία σήμανσης προϊόντων καπνού, η οποία δημοσιεύθηκε στην εφημερίδα της κυβερνήσεως (βλ. http://publication.pravo.gov.ru/Document/View/0001201903060010?index=0&rangeSize=1) . Σύμφωνα με αυτήν, μέχρι 30.06.2019 όλοι οι παραγωγοί, εισαγωγείς, χονδρέμποροι και λιανέμποροι προϊόντων καπνού πρέπει να δηλωθούν στο ηλεκτρονικό σύστημα παρακολούθησης του κύκλου πωλήσεων για τα εν λόγω προϊόντα, το οποίο καλείται ΗΟΝEST SIGN. Από τον Ιούλιο του 2019 οι παραγωγοί και εισαγωγείς τσιγάρων υποχρεούνται να προβούν στην υποχρεωτική σήμανση επί της συσκευασίας των προϊόντων, τοποθετώντας έναν ειδικό κωδικό (o oποίος μοιάζει με τον κωδικό QR) που θα λάβουν από την εταιρεία διαχείρισης του σήματος HONEST SIGN. Από τον Ιούλιο του 2020 η υποχρέωση θα επεκταθεί στο σύνολο των προϊόντων καπνού. Η υποχρέωση σήμανσης των τσιγάρων είναι αποτέλεσμα πιλοτικού προγράμματος της ρωσικής κυβέρνησης, το οποίο διήρκεσε από 15.01.2018 – 28.02.2019, στο οποίο έλαβαν μέρος 15 καπνοβιομηχανίες, 29 χονδρέμποροι και περισσότεροι από 2.000 λιανέμποροι. Σύμφωνα με τα αποτελέσματα του πιλοτικού προγράμματος, η τοποθέτηση του ηλεκτρονικού κωδικού επί της συσκευασίας των καπνικών προϊόντων δεν επιβάρυνε αρνητικά τη διαδικασία σήμανσης. Η εταιρεία που έχει αναλάβει το έργο δημιουργίας, διαχείρισης και λειτουργίας του συστήματος HONEST SIGN, είναι η CRPT (βλ. [www.crpt.ru](http://www.crpt.ru)), η οποία αποτελεί κοινοπραξία του Δημοσίου με τον ιδιωτικό τομέα (PPP). Η CRPT έχει αναλάβει τη δημιουργία ενός εθνικού ενοποιημένου συστήματος ηλεκτρονικής παρακολούθησης προϊόντων, με σκοπούς τον περιορισμό της παράνομης διακίνησης τους (η οποία στερεί το Δημόσιο από έσοδα) και την εξασφάλιση της γνησιότητας των προϊόντων. Εκτιμάται ότι το εθνικό ενοποιημένο σύστημα θα είναι πλήρως υλοποιήσιμο μέχρι το 2024. Σύμφωνα με τον κυβερνητικό προγραμματισμό, εντός του 2019 η υποχρεωτική σήμανση θα επεκταθεί στα προϊόντα υπόδησης, ένδυσης, λινών υφασμάτων, αρωμάτων, λάστιχων και καμερών ενώ από το 2020 θα ενταχθούν σε αυτό και τα φάρμακα. Σημειώνουμε ότι ήδη από το 2016 το σύστημα παρακολούθησης εφαρμόστηκε με επιτυχία για προϊόντα γούνας (αύξηση της τελωνειακής αξίας εισαγωγών προϊόντων γούνας κατά 72,4% το 2017 έναντι του 2016).

## Προστασία περιβάλλοντος

Στα πλαίσια του εθνικού επενδυτικού προγράμματος «οικολογία», προβλέπεται να επενδυθούν περίπου 32,6 δις ευρώ, με στόχο την ενίσχυση της ανταγωνιστικότητας της ρωσικής βιομηχανίας μέσω της αντικατάστασης του υφιστάμενου βιομηχανικού εξοπλισμού με μοντέρνο υψηλής τεχνολογίας και διαθέσιμο στη χώρα. ‘Ηδη από το 2014 υφίσταται σχετική νομοθεσία περί «χρησιμοποίησης της καλύτερης διαθέσιμης τεχνολογίας», η οποία κατανέμει τις εγχώριες βιομηχανίες σε τέσσερις κατηγορίες (αρνητικής, μέτριας, ασήμαντης και ελάχιστης επιρροής στο περιβάλλον), με 7.000 εταιρείες να ανήκουν στην πρώτη (αρνητική) κατηγορία και στους τομείς παραγωγής τσιμέντου, ηλεκτρικής ενέργειας, χαρτιού, χημικών προϊόντων, μεταλλευμάτων, πετρελαίου και φυσικού αερίου. Οι εν λόγω εταιρείες οφείλουν να ξεκινήσουν εντός του 2019 την αντικατάσταση του ρυπογόνου παραγωγικού εξοπλισμού (μέσω κρατικής επιδότησης) ενώ οι νέες εταιρείες υποχρεούνται να έχουν σχετική περιβαλλοντική άδεια. Για περισσότερες πληροφορίες βλ. <https://www.gtai.de/GTAI/Navigation/DE/Trade/Maerkte/suche,t=russlands-industrie-muss-den-emissionsschutz-forcieren,did=2237362.html?view=renderPdf>

## Russian Business Week

Στα πλαίσια της φετινής Russian Business Week (Μόσχα, 11-15.03.2019, http://nrb-rspp.ru/), η οποία πραγματοποιείται ετησίως από το ρωσικό Σύνδεσμο Βιομηχάνων (RSPP) και αποτελεί πλατφόρμα επικοινωνίας μεταξύ της Κυβέρνησης και της επιχειρηματικής κοινότητας με σκοπό την προώθηση της επιχειρηματικής ανάπτυξης, ο Πρόεδρος Putin στην καθιερωμένη ομιλία του επικεντρώθηκε i) στην ετοιμότητα των ρωσικών επιχειρήσεων να επενδύσουν άνω των 12 τρις ρουβλίων σε αναπτυξιακά έργα στους τομείς της βιομηχανίας, υψηλής τεχνολογίας, μεταφορών, επικοινωνιών, περιβάλλοντος και τουρισμού ii) στην προετοιμασία σχετικού Νόμου από την κυβέρνηση με θέμα την προώθηση και προστασία των επενδύσεων iii) σε θέματα προστασίας περιβάλλοντος ως οριζόντιου οικονομικού τομέα με σημαντικές επιδράσεις στην οικονομία, κοινωνία και επιχειρηματική κοινότητα με τελικό σκοπό την βελτίωση διαβίωσης των πολιτών και iv) τη νέα νομοθεσία (από 01.01.2019) περί χρηματοδότησης της κατασκευαστικής δραστηριότητας κατοικιών μέσω της δημιουργίας ειδικών λογαριασμών (escrow accounts), στους οποίους θα γίνεται πλέον η κατάθεση των ποσών προαγοράς κατοικιών εκ μέρους των μελλοντικών ιδιοκτητών και τα οποία δεν θα μπορούν να χρησιμοποιούνται από τους εργολάβους κατοικιών για την ολοκλήρωση των κατασκευαστικών εργασιών.

## Special Investment Contracts

Η ρωσική κυβέρνηση προκειμένου να ενισχύσει το καθεστώς προσέλκυσης ξένων επενδύσεων εφαρμόζει το καθεστώς υπογραφής «ειδικών επενδυτικών συμβολαίων» για σημαντικές επενδύσεις, για τα οποία θα ισχύσουν νέες προϋποθέσεις, αφού στα πλαίσια της αύξησης του ΦΠΑ στη Ρωσία από 01.01.2019, δεν μπόρεσε να τηρηθεί η υποχρέωση σταθερής φορολογικής βάσης εκ μέρους της κυβέρνησης. Σύμφωνα με τις αλλαγές, τα συμβόλαια θα υπογράφονται για μέχρι 15 έτη εφόσον το ύψος της επένδυσης είναι μέχρι 50 δις ρουβλια και μέχρι 20 έτη εφόσον το ύψος των επενδύσεων ξεπερνά τα 50 δις ρούβλια. Επίσης θα δοθεί ιδιαίτερη έμφαση σε επενδύσεις για προϊόντα και τεχνολογίες, οι οποίες μέχρι στιγμής δεν υφίστανται στη Ρωσία.

## Hμερίδα με θέμα «ΕΛΛΗΝΟΡΩΣΙΚΕΣ ΣΧΕΣΕΙΣ – Οικονομία, Εμπόριο, Επενδύσεις, Επιχειρηματικές Συνεργασίες”

Ο Ελληνορωσικός Σύνδεσμος Φιλίας και Συνεργασίας σε συνεργασία, με τα Επιμελητήρια Αργολίδος, Αρκαδίας, Κορινθίας, Λακωνίας και Μεσσηνίας, διοργάνωσε στις 9 Μαρτίου 2019 στην Καλαμάτα, ημερίδα με θέμα «ΕΛΛΗΝΟΡΩΣΙΚΕΣ ΣΧΕΣΕΙΣ – Οικονομία, Εμπόριο, Επενδύσεις, Επιχειρηματικές Συνεργασίες». Στην εκδήλωση παρέστησαν και απηύθυναν χαιρετισμούς ο Περιφερειάρχης Πελοποννήσου, ο Μητροπολίτης Μεσσηνίας , ο Δήμαρχος Καλαμάτας και εκπρόσωπος της Ρωσικής Πρεσβείας. Στο πρόγραμμα περιλαμβάνονταν παρουσιάσεις για τις προοπτικές των ελληνορωσικών σχέσεων στο εμπόριο, στις επενδύσεις, στον τουρισμό (με ιδιαίτερη έμφαση στον προσκυνηματικό) και στον πολιτισμό. Επίσης, έγινε παρουσίαση του επιχειρηματικού οδηγού για τη Ρωσική Ομοσπονδία, από τον προϊστάμενο του Γραφείου ΟΕΥ Μόσχας, η οποία έχει αναρτηθεί στο διαδίκτυο στο σύνδεσμο: <https://agora.mfa.gr/ta-grafeia-oikonomikon-emporikon-upotheseon/office/863>

# ΟΥΖΜΠΕΚΙΣΤΑΝ

## Διμερείς εμπορικές σχέσεις Ελλάδας – Ουζμπεκιστάν 2018

Σύμφωνα με προσωρινά στοιχεία της Ελληνικής Στατιστικής Αρχής για το 2018, η αξία των ελληνικών εξαγωγών στο Ουζμπεκιστάν ανήλθε σε 3,4 εκ. ευρώ (αυξημένη κατά 38% έναντι του 2017), ενώ η αξία των εισαγωγών από το Ουζμπεκιστάν διαμορφώθηκε στα 1,63 εκ. ευρώ (μειωμένη κατά 1,46% έναντι του 2017). Το εμπορικό ισοζύγιο ήταν πλεονασματικό για την Ελλάδα αυξημένο κατά 120% έναντι του 2017.



Τα ***σημαντικότερα ελληνικά προϊόντα που εξήχθησαν προς Ουζμπεκιστάν*** το 2018 ήταν εντομοκτόνα (μερίδιο 26,88% επί συνόλου ελληνικών εξαγωγών), μοσχεύματα φυτών (18,78%), μηχανικές συσκευές ψεκασμού (13,35%), θερμαντήρες νερού (7,81%), φάρμακα (μερίδιο 5,18%), εξοπλισμός τουαλετών (2,63%), παραφινέλαιο (2,26%), αεραντλίες (1,22%), μάρμαρα (1,08%), συσκευές ψησίματος (1,09%), μηχανές αρμέγματος (3,53%). Τα ***σημαντικότερα προϊόντα που εισήχθησαν από το Ουζμπεκιστάν*** το 2018 ήταν ακατέργαστος μόλυβδος (36,53% επί συνόλου εισαγωγών), πολυαιθυλένιο (26,9%), λάδια από πετρέλαιο (16,43%), σταφίδες σουλτανίνας (7%), καπνά ακατέργαστα (3,1%), βαμβάκι (2,23%).

## ΑΕΠ 2019

Σύμφωνα με το ΔΝΤ, ο ρυθμός αύξησης του ΑΕΠ για το 2019 εκτιμάται σε 5,5% και για το 2020 σε 6% (με κύριους μοχλούς ανάπτυξης τις δημόσιες δαπάνες για κατασκευές και τις εισαγωγές παραγωγικού εξοπλισμού). Κατά το 2018 η αύξηση του ΑΕΠ κατά 5% προήλθε από τις επενδύσεις κεφαλαιουχικού εξοπλισμού, οι οποίες ήταν αυξημένες κατά 3 δις δολ. έναντι του 2017. Επίσης εκτιμάται ότι θα συνεχιστεί η δημιουργία νέων θέσεων εργασίας και κατά το 2019 χάριν της αύξησης των επενδύσεων και της φορολογικής μεταρρύθμισης. Το υψηλό τρέχον επίπεδο πληθωρισμού περίπου 15% κρίνεται φυσιολογικό εξαιτίας της ακολουθούμενης πολιτικής απελευθέρωσης της οικονομίας. Η χώρα έχει επιτυχώς ολοκληρώσει μία πρώτη σειρά μεταρρυθμίσεων (π.χ. αγορές συναλλάγματος, εμπορική νομοθεσία, φορολογική και πιστωτική πολιτική κλπ) Το πλήρες κείμενο της έκθεσης βρίσκεται στην ιστοσελίδα <https://www.imf.org/en/News/Articles/2019/03/05/msc030519-uzbekistan-staff-concluding-statement-of-the-2019-article-iv-mission?cid=em-COM-123-38469>.

## World Happiness Report – 2019

Στην 7η έκδοση του εν λόγω οδηγού, το Ουζμπεκιστάν κατέλαβε τη 41η θέση μεταξύ 156 χωρών όσον αφορά στην ευτυχία των κατοίκων για την περίοδο 2016 - 2018 (από την προηγούμενη 44η θέση). Τα στοιχεία βάσει της οποίας γίνεται η κατάταξη πέραν της προσωπικής άποψης που έχουν οι ίδιοι οι κάτοικοι για τον όρο «ευτυχία» περιλαμβάνουν το κατά κεφαλή ΑΕΠ, το επίπεδο κοινωνικής υποστήριξης των κατοίκων από το κράτος, τη διάρκεια ζωής, την ελευθερία λήψης σημαντικών αποφάσεων, τη γενναιοδωρία και τη στάση έναντι της διαφθοράς. Το πλήρες κείμενο στην ιστοσελίδα <http://worldhappiness.report/ed/2019/>

# ΛΕΥΚΟΡΩΣΙΑ

## Ρωσικό δάνειο στη Λευκορωσία

Η Λευκορωσία ζητά νέο δάνειο από τη Ρωσία ύψους 600 εκ. δολ. προκειμένου να αναχρηματοδοτήσει παλαιότερα δάνεια της προς τη Ρωσία. ‘Ηδη κατά το 2017 η Λευκορωσία δανείστηκε 700 εκ. δολ. για 9 έτη. Συνολικά το χρέος της προς τη Ρωσία ανέρχεται σε 6,3 δις δολ. Επιπλέον η Λευκορωσία έχει υπογράψει συμφωνία με την Ευρασιατική Αναπτυξιακή Τράπεζα από το 2016 για την παροχή δανείου ύψους 2 δις δολ., μέσω του Ευρασιατικού Ταμείου Σταθεροποίησης και Ανάπτυξης (το οποίο ανήκει στην Τράπεζα με σημαντικότερο χρηματοδότη τη Ρωσία), εκ του οποίου έχει ήδη εκταμιευθεί το 1,8 δις δολ.

## Διμερείς σχέσεις Ελλάδας – Λευκορωσίας 2018

Σύμφωνα με προσωρινά στοιχεία της Ελληνικής Στατιστικής Αρχής για το 2018, η αξία των ελληνικών εξαγωγών στη Λευκορωσία ανήλθε στα 9,9 εκ. ευρώ (μειωμένη κατά 4,4% έναντι του 2017), ενώ η αξία των εισαγωγών από τη Λευκορωσία διαμορφώθηκε στα 7,7 εκ. ευρώ (αυξημένη κατά 238%). Το ισοζύγιο παραμένει πλεονασματικό για την Ελλάδα αλλά εμφανίζει μείωση 72% έναντι του 2017.



Η μεγάλη αύξηση των εισαγωγών από τη Λευκορωσία το 2018, οφείλεται σε δύο κατηγορίες προϊόντων : λιπάσματα (αύξηση των εισαγωγών κατά 250% έναντι του 2017 με πενταπλασιασμό της εισαγόμενης αξίας) και λάδια πετρελαίου (ο κωδικός ήταν μηδενικός το 2017). Τα εν λόγω δύο προϊόντα αντιστοιχούσαν στο 86,10% του συνόλου των εισαγωγών. ***Οι σημαντικότερες ελληνικές εξαγωγές*** προς Λευκορωσία το 2018 αφορούσαν φύλλα και ταινίες αργιλίου (30,9% επί συνόλου εξαγωγών) φρέσκα φρούτα (18,55%), ακατέργαστα καπνά (16,53%), λάδια πετρελαίου (5,73%), ενδύματα από γούνα (4,05%), μηχανές ανύψωσης (3,58%), σωλήνες από χαλκό (3,54%). Τα σημαντικότερα ***προϊόντα που εισήχθησαν από Λευκορωσία*** το 2018 αφορούσαν λιπάσματα (69,23% επί συνόλου εισαγωγών), λάδια πετρελαίου (16,87%), προσθετικά λαδιών (2,7%), ξυλεία κόντρα πλακέ (1,87% και χαρτί (1,73%).

## Βασικοί οικονομικοί δείκτες

Εγκρίθηκαν από το Υπουργικό Συμβούλιο οι βασικοί οικονομικοί δείκτες για την περίοδο 2019 – 2021. Σύμφωνα με αυτούς το ΑΕΠ της χώρας θα αυξηθεί κατά 2,1% το 2019, 2,5% το 2020 και 2,8% το 2022. Ο πληθωρισμός εκτιμάται ότι θα διαμορφωθεί σε 5,3% για το 2019, σε 5% για το 2020 και σε 4,5% το 2021. Η μέση ισοτιμία του λευκορωσικού ρουβλίου έναντι του δολαρίου θα διαμορφωθεί σε 2,26 δολ. το 2019, σε 2,32 δολ. το 2020 και σε 2,38 το 2021. Η τιμή πετρελαίου ανά βαρέλι εκτιμάται σε 60 δολ. το 2019, σε 55 δολ. το 2020 και σε 50 δολ. το 2021.

## World Happiness Report – 2019

Στην 7η έκδοση του εν λόγω οδηγού η Λευκορωσία, κατέλαβε τη 81η θέση μεταξύ 156 χωρών όσον αφορά στην ευτυχία των κατοίκων για την περίοδο 2016 - 2018 (από την προηγούμενη 73η θέση). Τα στοιχεία βάσει της οποίας γίνεται η κατάταξη πέραν της προσωπικής άποψης που έχουν οι ίδιοι οι κάτοικοι για τον όρο «ευτυχία» περιλαμβάνουν το κατά κεφαλή ΑΕΠ, το επίπεδο κοινωνικής υποστήριξης των κατοίκων από το κράτος, τη διάρκεια ζωής, την ελευθερία λήψης σημαντικών αποφάσεων, τη γενναιοδωρία και τη στάση έναντι της διαφθοράς. Το πλήρες κείμενο στην ιστοσελίδα <http://worldhappiness.report/ed/2019/>

# ΤΟΥΡΚΕΝΙΣΤΑΝ

## Διμερείς σχέσεις Ελλάδας – Τουρκμενιστάν 2018

Σύμφωνα με προσωρινά στοιχεία της Ελληνικής Στατιστικής Αρχής για το 2018, η αξία των ελληνικών εξαγωγών στο Τουρκμενιστάν ανήλθε στα 3.4 εκ. ευρώ (αυξημένη κατά 81,72% έναντι του 2017), ενώ η αξία των εισαγωγών από το Τουρκμενιστάν διαμορφώθηκε στα 48,6 εκ. ευρώ (επίσης αυξημένη κατά 118,91%). Έτσι το ισοζύγιο ήταν ελλειμματικό για τη Ελλάδα.

Σημειώνουμε ότι οι ***ελληνικές εισαγωγές από Τουρκμενιστάν*** σε ποσοστό 99,82% αφορούν ένα μόνο προϊόν, δηλαδή λάδια πετρελαίου. Επίσης εισήχθησαν παντελόνια denim (0.14% επί συνόλου εισαγωγών) και υφάσματα denim (0,04% επί συνόλου εισαγωγών).

Οσον αφορά τις ***ελληνικές εξαγωγές προς Τουρκμενιστάν*** αυτές αφορούσαν, σε ποσοστό 93,58% επί συνόλου, ειδικό καύσιμο αεριοθούμενων (ΣΚΟ 27101921), τεχνουργήματα αργιλίου (1,54% επί συνόλου), πέτρες για οικοδομική χρήση (0,37%), μυλόπετρες (0,35%), προϊόντα χάρτου (0,33%), μέρη μηχανών (0,27%) κλπ.

|  |  |  |  |  |
| --- | --- | --- | --- | --- |
| ***Διαχρονική εξέλιξη διμερούς εξαγωγικού εμπορίου σε ευρώ, 2016 - 2018*** | | | | |
|  | 2016 | 2017 | 2018 | 2018/2017 |
| ***Eξαγωγές Ελλάδας*** | 49.848.239 | 1.902.246 | 3.456.701 | 81,72% |
| ***Εισαγωγές Ελλάδας*** | 38.862.691 | 22.219.654 | 48.641.665 | 118,91% |
| ***Ογκος Εμπορίου*** | 88.710.930 | 24.121.900 | 52.098.366 | 115,98% |
| ***Εμπορικό Ισοζύγιο*** | 10.985.548 | -20.317.408 | -45.184.964 | 122,40% |
| Πηγή : Στατιστική Υπηρεσία Ελλάδας | | | | |

# ΤΑΤΖΙΚΙΣΤΑΝ

## Διμερείς σχέσεις Ελλάδας – Τατζικιστάν 2018

Σύμφωνα με προσωρινά στοιχεία της Ελληνικής Στατιστικής Αρχής για το 2018, η αξία των ελληνικών εξαγωγών στο Τατζικιστάν ανήλθε στις 1,8 εκ. ευρώ (αύξηση 603% έναντι του 2017), ενώ η αξία των εισαγωγών από το Τατζικιστάν διαμορφώθηκε στις 1,3 εκ. ευρώ (μειωμένη κατά 99% έναντι του 2017). Το ισοζύγιο παρέμεινε πλεονασματικό για τη Χώρα μας.

Τα ***σημαντικότερα ελληνικά προϊόντα που εξήχθησαν*** προς το Τατζικιστάν ήταν μάρμαρα (98,1% επί συνόλου) και μέρη αεραντλιών (1,1% επί συνόλου).

***Το μοναδικό προϊόν που εισήχθη από το Τατζικιστάν*** το 2018 ήταν είδη γραφείου και σχολικά είδη από πλαστικό αξίας 1.334 ευρώ.



|  |  |  |  |  |
| --- | --- | --- | --- | --- |
| ΕΜΠΟΡΙΚΕΣ ΕΚΘΕΣΕΙΣ ΣΤΗ ΡΩΣΙΑ 2019 - 2020 | | | | |
| ***Έκθεση*** | ***Κλάδος*** | ***Ημ/νιες*** | ***Ιστότοπος*** | |
| MOSCOW INTERNATIONAL FURNITURE SHOW - MIFS | Έπιπλα | 03-06.04.2019 | [www.mmms-expo.ru](http://www.mmms-expo.ru/en/) | |
| WORLD BUILD Moscow | Κατασκευές, Δομικά υλικά | 02-05.04.2019 | [www.worldbuild-moscow.ru](http://www.worldbuild-moscow.ru/en-GB) | |
| IPhEB & CPhI Russia | Φάρμακα | 02-04.04.2019 | [www.ipheb.ru](http://www.ipheb.ru/) | |
| INTERFOOD St. Petersburg | Τρόφιμα - Ποτά | 17-19.04.2019 | [www.interfood-expo.ru](http://www.interfood-expo.ru/) | |
| InterStroy/WorldBuild St. Petersburg | Κατασκευές, Δομικά υλικά | 18-20.04.2019 | [www.interstroyexpo.com](http://www.interstroyexpo.com/en-GB/) | |
| AQUA-THERM St. Petersburg | Θέρμανση - Ψύξη | 18-20.04.2019 | [www.aquatherm-spb.com](http://www.aquatherm-spb.com/en/) | |
| ENERGETIKA & ELEKTROTECHNIKA – RUSSIAN INTERNATIONAL ENERGY FORUM | Ενέργεια | 25-28.06.2019 | [http://en.energetika-restec.ru](http://en.energetika-restec.ru/) | |
| CPM - COLLECTION PREMIERE MOSCOW. SPRING | Ένδυση | 03-06.09.2019 | <http://cpm-moscow.com> | |
| World Food Moscow | Τρόφιμα - Ποτά | 24-27.09.2019 | [www.world-food.ru](http://www.world-food.ru) | |
| International Fair Leather - Footwear - Fur - Technology | Υφάσματα, Ένδυση, Υπόδηση, Δέρμα | 19-22.09.2019 | [www.expoleather.ru](http://www.expoleather.ru) | |
| MPIRES | Ακίνητα | 04-05.10.2019 | <http://mpires.ru> | |
| PCV EXPO Moscow | Αντλίες, συμπιεστές, βαλβίδες | 22-24.10.2019 | [www.pcvexpo.ru](http://www.pcvexpo.ru) | |
| INTERCHARM Professional, Moscow | Καλλυντικά | 23-26.10.2019 | [www.intercharm.ru](http://www.intercharm.ru/en/autumn/) | |
| ΑΡΤΕΚΑ Moscow | Φαρμακευτικά | 05-05.12.2019 | [www.aptekaexpo.ru](http://www.aptekaexpo.ru) | |
| INTERPLASTICA +  UPAKOVKA | Πλαστικά – Συσκευασίες | 28.01 - 31.01.2020 | [www.upakovka-tradefair.com](http://www.upakovka-tradefair.com) | |
| INTERCHARM Professional, St. Petersburg | Καλλυντικά | ΦΕΒΡΟΥΑΡΙΟΣ 2020 | [www.intercharmspb.ru](http://www.intercharmspb.ru) | |
| PROD-EXPO | Τρόφιμα - Ποτά | 10-14.02.2020 | [www.prod-expo.ru](http://www.prod-expo.ru) | |
| AQUA-THERM MOSCOW | Θέρμανση - Ψύξη | 11-14.02.2020 | [www.aquatherm-moscow.ru](http://www.aquatherm-moscow.ru) | |
| INGREDIENTS | Τρόφιμα και πρώτες ύλες | 18-20.02.2020 | [www.ingred.ru](http://www.ingred.ru) | |
| INTOURMARKET | Τουρισμός | 12-14.03.2020 | [www.itmexpo.ru](http://www.itmexpo.ru/en/) | |
| ΜΙΤΤ | Τουρισμός | 17-19.03.2020 | [www.mitt.ru](http://www.mitt.ru) | |
| MODERN BAKERY MOSCOW | Αρτοσκευάσματα | 17-20.03.2020 | [http://modern-bakery.ru](http://modern-bakery.ru.) | |
| INTERNATIONAL PRIVATE LABEL SHOW – IPLS | Διάφοροι κλάδοι | 08-09.04.2020 | [www.ipls-russia.ru](http://www.ipls-russia.ru) | |